KIRJALLINEN KYSYMYS E-0714/03

esittäjä(t): Rosa Miguélez Ramos (PSE) neuvostolle

(11. maaliskuuta 2003)

Aihe: Prestige-öljykatastrofi ja eurooppalainen täydentävä korvausrahasto

Euroopan parlamentti hyväksyi 21. marraskuuta 2002 päätäslauselman Prestige-öljytankkerin katastrofista Galician rannikon edustalla. Päätöslauselman 6 kohdassa Euroopan parlamentti

pyytää, että komission ehdotus 1 miljardin euron suuruisen eurooppalaisen täydentävän korvausrahaston perustamisesta öljyvahinkoja varten pannaan täytäntöön viipymättä.

Euroopan parlamentti hyväksyi myös 19. joulukuuta 2002 päätöslauselman meriturvallisuudesta ja toimenpiteistä öljytankkeri Prestigen aiheuttaman katastrofin seurausten lievittämiseksi. Päätöslauselman 9 kohdassa Euroopan parlamentti

vaatii neuvostoa hyväksymään parlamentin ensimmäisessä käsittelyssä esittämien kantojen mukaisen tyydyttävän yhteisen kannan ehdotuksesta Euroopan vesillä tapahtuvien öljyvahinkojen korvausrahaston perustamisesta ja siihen liittyvistä toimenpiteistä.

Miten neuvosto arvioi Euroopan parlamentin kyseisiä pyyntöjä?

Mihin toimiin neuvosto on ryhtynyt tai aikoo ryhtyä asian edistämiseksi?

Vastaus

(2. lokakuuta 2003)

Komissio ehdotti Erika II -kokonaisratkaisun puitteissa joulukuussa 2000 EU:n rahaston perustamista Euroopan vesillä tapahtuneiden öljyvahinkojen korvaamiseksi. Neuvosto katsoi olevan tarpeen varmistaa asianmukainen ja mahdollisimman kattava korvausvastuu- ja vahingonkorvausjärjestelmä öljytuotteiden tai muiden vaarallisten ja ympäristöä pilaavien aineiden merikuljetuksista aiheutuvien vahinkojen varalta mutta piti kuitenkin tavoitteen saavuttamiseksi parempana vaihtoehtona kansainvälistä ratkaisua Kansainvälisen merenkulkujärjestön (IMOn) yhteydessä. Neuvosto valitsi siten öljyvahinkojen korvaamiseksi lisäkorvausrahaston perustamisen kansainvälisen öljyvahinkojen korvausrahaston (IOPCF) puitteissa. Liikenneneuvoston 28. kesäkuuta 2001 pitämässä istunnossa sovittiinkin jäsenvaltioiden ja komission edustajien yhteisestä lähestymistavasta IOPCF:n/IMOn puitteissa käytävissä neuvotteluissa, jotta rahaston perustamisesta päästäisiin yhteisymmärrykseen mahdollisimman pian ja mielellään vuoteen 2003 mennessä.

Lähestymistapa osoittautui onnistuneeksi, kun 16. toukokuuta 2003 pidetyssä diplomaattikonferenssissa päätettiin hyväksyä pöytäkirja kansainvälisen öljyvahinkojen lisäkorvausrahaston perustamisesta. Rahastolla lisätään nykyisiin vahingonkorvauksia ja rahastoa koskevien vuoden 1992 yleissopimusten perusteella maksettaviin korvauksiin kolmas taso, mikä nostaa yksittäisestä vahingosta maksettavien korvausten kokonaismäärän 750 miljoonaan erityiseen nosto-oikeuteen (SDR), jotka vastaavat noin 910 miljoonaa euroa. Öljyvahinkojen uhrien saama korvaus nousee siten viisinkertaiseksi.

Pöytäkirja avataan allekirjoituksille 31. heinäkuuta 2003, ja rahasto alkaa toimia, kun vähintään kahdeksan sellaista valtiota ovat ratifioineet sen, jotka ovat vastaanottaneet yhteensä vähintään 450 miljoonaa tonnia maksuvelvoitteista öljyä. Uusi rahasto on siten toiminnassa, heti kun 15 EU:n jäsenvaltiota ja 10 liittyvää valtiota ovat ratifioineet pöytäkirjan. Tässä yhteydessä muistutetaan, että neuvostossa (televiestintä, liikenne ja energia) vahvistettiin 6. joulukuuta 2002 niiden jäsenvaltioiden aikovan ratifioida lisäkorvausrahaston, jotka ovat nykyisten maailmanlaajuisten korvausjärjestelmien osapuolia.